Ahmed Kathrada vereer met bronsbeeldAhmed Kathrada. Foto: Flickr/GovernmentZA Die anti-apartheidsaktivis Ahmed Kathrada is Vrydag met ŉ bronsbeeld by die Maropeng- sentrum by die Wieg van die Mensdom in Magaliesburg, wes van Johannesburg, vereer. Kathrada se beeld pronk nou tussen dié van ander anti-apartheidsaktiviste soos Nelson Mandela, Winnie Madikizela-Mandela, Albertina en Walter Sisulu, Oliver en Adelaide Tambo en Steve Biko in die Long March to Freedom-uitstalling op die erfenisterrein. Derek Hanekom, voorsitter van die Kathrada-stigtingsraad, het gedurende die onthulling van Kathrada se standbeeld gesê dit gaan nie net oor dié standbeeld nie, maar ook die res van die indrukwekkende versameling standbeelde wat ŉ lang tydperk in die Suid-Afrikaanse geskiedenis uitbeeld. Hanekom glo dat elke Suid-Afrikaner dié beelde moet besoek, nie net om bloot die versameling te sien nie, maar ook om Maropeng self te besoek, wat as bewys dien oor waar Suid-Afrikaners vandaan kom. Dali Tambo, hoof‑ uitvoerende beampte van die Nasionale Erfenisprojek, het die versameling van standbeelde as die grootste uitstalling van bronsbeelde van aktiviste vir menseregte in die wêreld bestempel. Kathrada, die ANC-strydpos, is in Maart 2017 in die ouderdom van 87 oorlede.